ⴽⵔⴰ ⵏ ⵜⴼⵔⴰⵙ

**ⴽⵔⴰ ⵏ ⵜⴼⵔⴰⵙ** (ⵙ ⵓⵙⴽⴽⵉⵍ ⴰⵍⴰⵜⵉⵏⵉ: **kra n tfras**) ⵉⴳⴰ ⴰⴷⵍⵉⵙ ⵏ ⵜⵓⵍⵍⵉⵙⵉⵏ ⵏ ⵓⵎⴰⵔⴰ ⴰⵎⴷⵢⴰⵣ ⴷ ⵓⵎⴰⵍⵍⴰⵙ  ⴷ ⵓⵙⵉⵏⴰⵔⵉⵙⵜ ⴰⵎⵖⵔⵉⴱⵉ ⴰⵎⴰⵣⵉⵖ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ ⴳ ⵓⵙⴳⴳⵯⴰⵙ ⵏ 2013, ⵙⴳ ⵜⵥⵕⵉⴳⵉⵏ ⵏ ⵜⵉⵔⵔⴰ, ⵜⴰⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ. ⵉⴳⴰ ⵓⴷⵍⵉⵙ ⵏ ⴽⵔⴰ ⵏ ⵜⴼⵔⴰⵙ ⵉⵅⴼⴷⴷⵉ ⵏⵉⵖ ⴰⴷⵍⵉⵙ ⴰⵎⵣⵡⴰⵔⵓ ⵏⵏⴰ ⴷ ⵉⴼⴼⵓⵖⵏ ⵉ ⵓⵎⴰⵍⵍⴰⵙ ⴰⵎⵙⵏⴼⵍⵓⵍ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ ⴳ ⵢⵉⴳⵔ ⵏ ⵜⵓⵍⵍⵉⵙⵜ, ⴷⴼⴼⵉⵔ ⵎⴰⴷ ⴰⵙ ⴷ ⵢⴰⴷ ⴼⴼⵖⵏ ⴽⵕⴰⴹ ⵉⴷⵍⵉⵙⵏ ⴳ ⵢⵉⴳⵔ ⵏ ⵜⵎⴷⵢⴰⵣⵜ ⴳ ⵉⵙⴳⴳⵯⴰⵙⵏ ⵏ 2003, 2008 ⴷ 2010.
## ⴰⵎⴰⵔⴰ
**ⵄⴱⴷⵓⵍⵍⴰⵀ ⵍⵎⵏⵏⴰⵏⵉ** (ⵙ ⵜⴼⵕⴰⵏⵚⵉⵚⵜ: **Abdellah Elmannani**) ⵉⴳⴰ ⴰⵎⴰⵔⴰ ⵙ ⵜⵎⴰⵣⵉⵖⵜ, ⵉⵍⵓⵍ ⴳ 3 ⵎⴰⵕⵚ ⴰⵙⴳⴳⵯⴰⵙ ⵏ 1976 ⴳ ⵉⵏⵣⴳⴳⴰⵏ. ⵢⵓⵔⴰ ⵓⵎⴰⵔⴰ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ ⴳ ⵎⵏⵏⴰⵡ ⵉⴳⵔⴰⵏ ⵏ ⵜⵙⴽⵍⴰ, ⴳ ⵜⴳⴰ ⵜⵎⴷⵢⴰⵣⵜ ⵏⵏⴰ ⴳ ⴷ ⵉⵙⵙⵓⴼⵖ ⵜⴰⴷⵍⴰ ⵏⵏⵙ ⵜⴰⵎⵣⵡⴰⵔⵓⵜ ⴳ ⵓⵙⴳⴳⵯⴰⵙ ⵏ 2003, ⵉⴳⴰ ⴰⵙ ⴰⵣⵡⵍ ⵏ ⵙⴰⵡⵍ ⵙ ⵢⵉⵖⴷ. ⵎⴽⵍⵍⵉ ⵢⵓⵔⴰ ⴳ ⵢⵉⴳⵔ ⵏ ⵜⵓⵍⵍⵉⵙⵜ, ⵜⵉⵍⵉ ⴷⴰⵔⵙ ⵜⵉⵔⵎⵉⵜ ⵎⵇⵇⵓⵔⵏ ⴳ ⵜⵉⵔⵔⴰ ⵏ ⵓⵙⵉⵏⴰⵔⵢⵓ ⵙ ⵜⵎⴰⵣⵉⵖⵜ. 
ⵢⵉⵡⵉ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ ⵎⵏⵏⴰⵡⵜ ⵜⵙⵎⵖⵓⵔⵉⵏ ⵜⵉⵙⴽⵍⴰⵏⵉⵏ ⴳ ⵢⵉⴳⵔⴰⵏ ⴰⴷ ⴰⴽⴽⵯ ⵏ ⵜⵙⴽⵍⴰ, ⵉⴳ ⵓⵍⴰ ⴰⵎⵙⴽⴰⵔ ⴰⵏⴰⵎⵓⵏ, ⵎⴽⵍⵍⵉ ⵉⴳⴰ ⴰⵎⴰⵔⴰ ⴰⵎⴰⵜⴰⵢ ⵏ ⵜⵎⵙⵎⵓⵏⵜ ⵉⵙⵓⵔⴰⴼ ⵉ ⵜⵥⵓⵕⵉ ⵜⵉⵙ ⵙⴰⵜ, ⴷ ⵓⵎⴰⵔⴰ ⴰⵎⴰⵜⴰⵢ ⵏ ⵡⴰⵢⵢⴰⵡ ⴰⵏⵎⵏⴰⴹ ⵏ ⵓⵏⵎⴰⵍⵍⵓ ⴰⵎⵖⵔⵉⴱⵉ ⵏ ⵜⵣⵣⵓⵍⵉⵏ ⵏ ⵓⵥⴰⵡⴰⵏ.  
## ⵜⴰⵖⴰⵔⵉⴼⵜ

ⵜⴰⴳⵔⵓⵎⵎⴰ ⵏ ⵜⵓⵍⵍⵉⵙⵉⵏ ***ⴽⵔⴰ ⵏ ⵜⴼⵔⴰⵙ*** ⵉⵙⵜⵉ ⵓⵎⴰⵔⴰ ⴰⴷ ⵜⵜ ⵉⴷⵍ ⵙ ⵢⴰⵜ ⵜⵖⴰⵔⵉⴼⵜ ⵉⵖⵎⴰⵏ ⵙ ⵓⴽⵯⵍⵓ ⴰⵡⵔⴰⵖ ⴱⴰⵀⵔⴰ ⵉⴼⵙⵙⵓⵙⵏⵏ ⵉⴷⴷⴰⵏ ⵙ ⵓⵍⵉⵜⵛⵉⵏⵉ. ⴳ ⵡⴰⵎⵎⴰⵙ ⵏ ⵜⴰⵙⵏⴰ ⵜⴰⵎⵣⵡⴰⵔⵓⵜ ⵏ ⵜⵖⴰⵔⵉⴼⵜ ⵏⵜⵜⴰⴼⴰ  ⵢⴰⵜ ⵜⵓⵡⵍⴰⴼⵜⵉⵥⵉⵍⵏ ⵏ ⵓⵏⴰⵥⵓⵕ ⴰⵎⴽⵍⴰⵡ ⵄⴰⴱⴷⵓⵍⵍⴰⵀ ⴰⵎⵏⵏⵓ, ⵉⵜⵜⵢⴰⵔⴰ ⵉⴳⴳⵉ ⵏⵏⵙ ⵓⵣⵡⵍ ⵏ ⵓⴷⵍⵉⵙ ⵙ ⵓⵙⴽⴽⵉⵍ ⴰⵍⴰⵜⵉⵏⵉ ⵏ ⵜⵎⴰⵣⵉⵖⵜ ⵙ ⵜⵓⵏⵉⵖⵜ ⵉⵣⵓⵔⵏ ⵉⴽⵯⵏⴰⵏ ⵉⴽⵯⵍⴰⵏ ⵙ ⵓⵏⵉⵍⵉ. ⴰⴼⵍⵍⴰ ⵏ ⵓⵣⵡⵍ ⵉⵍⵍⴰ ⵡⴰⵙⵙⵖ ⵏ ⵓⵎⴰⵔⴰ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ, ⵉⵜⵜⵢⴰⵔⴰ ⴰⵡⴷ ⵏⵜⵜⴰ ⵙ ⵓⵙⴽⴽⵉⵍ ⴰⵍⴰⵜⵉⵏⵉ ⵎⴰⵛⵛ ⵙ ⵓⴽⵍⵓ ⴰⵙⴳⴳⴰⵏ. ⴰⴼⵍⵍⴰ ⴰⴼⵍⵍⴰ ⴰⴽⴽⵯ ⵏ ⵜⵙⵏⴰ ⵜⴰⵎⵣⵡⴰⵔⵓⵜ ⵏ ⵜⵖⴰⵔⵉⴼⵜ, ⴷⴰ ⴳⵉⵙ ⵏⵜⵜⴰⴼⴰ ⴰⵙⵙⴰⵖ ⴷ ⵜⵎⴰⵜⴰⵔⵜ ⵏ ⵜⵙⴳⴰ ⵏ ⵜⵥⵕⵉⴳⵜ : ⵜⵉⵔⵔⴰ, ⵜⴰⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ. ⵉⵣⴷⴷⴰⵔ ⵏ ⵜⵖⴰⵔⵉⴼⵜ, ⴷⴷⴰⵡ ⵏ ⵜⵡⵍⴰⴼⵜ ⵉⵜⵜⵢⴰⵔⴰ ⵡⴰⵏⴰⵡ ⴰⵙⴽⵍⴰⵏ ⵏ ⵜⴳⵔⵓⵎⵎⴰ (ⵜⵓⵍⵍⵉⵙⵉⵏ) ⵙ ⵓⵙⴽⴽⵉⵍ ⴰⵍⴰⵜⵉⵏⵉ ⵏ ⵜⴼⵉⵏⴰⵖ ⵙ ⵓⴽⵍⵓ ⴰⵏⵉⵍⵉ.. 
ⴳ ⵜⴰⵙⵏⴰ ⵜⵉⵙⵙ ⴽⴽⵓⵥⵜ ⵏ ⵜⵖⴰⵔⵉⴼⵜ ⴰⵔ ⴷⴰⵖ ⵏⵜⵜⴰⴼⴰ ⴳ ⵓⴼⵍⵍⴰ ⴰⵙⵙⴰⵖ ⵏ ⵓⵎⴰⵔⴰ ⵙ ⵓⵙⴽⴽⵉⵍ ⴰⵍⴰⵜⵉⵏⵉ ⵙ ⵓⴽⵍⵓ ⴰⵙⴳⴳⴰⵏ, ⴷⴷⴰⵡ ⴰⵙ ⴰⵣⵡⵍ ⵏ ⵓⴷⵍⵉⵙ ⵉⵜⵜⵢⴰⵔⴰⵏ ⵙ ⵓⵙⴽⴽⵉⵍ ⵏ ⵜⴼⵉⵏⴰⵖ ⵙ ⵓⴽⵍⵓ ⴰⵏⵉⵍⵉ, ⵉⴹⴼⵕ ⵜ ⵉⴷ ⴳ ⵉⵣⴷⴷⴰⵔ ⵏⵏⵙ ⵡⴰⵏⴰⵡ ⴰⵙⴽⵍⴰⵏ ⵏ ⵓⴷⵍⵉⵙ (ⵜⵓⵍⵍⵉⵙⵉⵏ) ⵙ ⵓⵙⴽⴽⵉⵍ ⴰⵍⴰⵜⵉⵏⵉ ⵙ ⵜⵓⵏⵖⵉⵍⵜ ⵉⴽⵯⵏⴰⵏ. ⵉⵜⵜⵢⴰⵔⴰ ⵉⵍⵎⵎⴰ ⴷⴷⵓ ⵏⵏⵙⵏ ⵙ ⵓⵙⴽⴽⵉⵍ ⵏ ⵜⴼⵉⵏⴰⵖ ⵢⴰⵏ ⵓⴳⵣⵣⵓⵎ ⵙⴳ ⵜⵓⵍⵍⵉⵙⵜ ***ⵜⴰⵎⵖⵔⴰ ⵏ ⵡⴰⵎⴰⵏ***  ⵉⵍⵍⴰⵏ ⴳ ⵜⴰⵙⵏⴰ ⵙⵉⵏ ⵡⴰⴳⵏⴰⵔⵏ ⴷ ⴽⵕⴰⴹ (43):

ⴰⵙⵙ ⴰⴷ ⵉⵏⴷⵔ ⵉⴳⴳⵉⴳ ⵖ ⵉⴳⴳⵉ ⵏ ⵉⴷⵓⵔⴰⵔ ⴰⵏⵏ, ⵢⴰⵙⵉ ⴷ ⵓⵖⴱⴰⵍⵓ ⵏ ⵜⵔⴳⵯⴰ ⵎⴰ ⵙ ⴷⴰⵖ ⵜⴷⴷⵔ… ⴰⵔ ⴳⵉⵙ ⵜⵜⴰⵣⵣⴰⵍⵏ ⵡⴰⵎⴰⵏ, ⵉⵙⵓ ⵡⴰⴷⴷⴰⴳ, ⵙⵓⵏⵜ ⵓⵍⵍⵓ, ⵢⵓⵎⵔ ⵡⴰⴽⴰⵍ, ⵃⵓⵛⵏ ⵓⵔⵜⴰⵏ, ⵙⵔⵙⵏ ⵉⵎⵣⴷⴰⵖⵏ ⵜⴰⴳⴳⵯⴰⵜⵉⵏ ⵍⵍⵉ ⵙ ⵏⴷⵉ ⵔⴰⵏ ⴰⴷ ⵙⵉⵙⵏⵜ ⵎⵎⵓⴷⴷⵓⵏ… ⴽⵯⵏⵏⵉ ⵏⵉⵜ ⴰⴷ ⴷⴰⵖ ⵉⵏⵏⴰⵏ ⵉ ⵓⵎⵖⴰⵔ : ⴰⵛⴽⵉ ⴷ ⵀⴰ ⵜⴰⵎⵖⴰⵔⵜ ⵏ ⵡⴰⵎⴰⵏ ⴰⴷ ⵜⴳⵜ ⴰⵙⵍⵉ ⵏⵏⵙ, ⴽⵉⵢⵢⵉ ⴰ ⵔⴰⴷ ⵉⵙⵙⵏⵜⵉ ⵉⵙ ⵜⵎⴹⵉⵜ ⵜⴰⴹⴼⵉ ⵏ ⵉⴳⴳⵉⴳ ⴷ ⵜⵓⴷⵔⵜ ⵏ ⵜⵔⴳⵯⴰ ! ⵜⴻⵜⵜⵓⵎ ⵢⴰⵏ ⵡⴰⵙⵙ ⵖ ⵢⵓⵜ ⵉⵣⵖ ⴰⵔ ⵉⵥⵓⵕⴰⵏ ⵏ ⵓⵏⴰⵔⵓⵣ ⵏⵏⵓⵏ, ⵉⵏⵏⴰ ⴰⵡⵏ ⴰⴷ ⵜⵙⵎⵓⵏⵎ ⵉⵖⵓⵢⵢⴰⵍ ⵏⵏⵓⵏ ⴷ ⵉⵙⵔⴷⴰⵏ ⴷ ⴽⵔⴰ ⵜⵟⵟⴰⴼⵎ ⴰⴷ ⴼⵍⵍⴰⵙ ⵢⴰⵙⵉ ⵎⴰⴷ ⴷⴰⵔⵙ ⴰⴷ ⵉⵎⵓⴷⴷⵓ, ⵉⴼⵍ ⴰⵡⵏ ⵉⵖⵕⴰⴹ ⵙⵓⵍ ⵜⴹⴼⵕⵎⵜ ⵙ ⵜⵡⴰⴷⴰ…

ⴳ ⵉⵣⴷⴷⴰⵔ ⴰⴽⴽⵯ ⵏ ⵜⵙⵏⴰ ⵜⵉⵙ ⴽⴽⵓⵥⵜ ⵏ ⵜⵖⴰⵔⵉⴼⵜ, ⴳ ⵜⵙⴳⴰ ⵜⴰⴼⴰⵙⵉⵜ, ⵉⵜⵜⵢⴰⵔⴰ ⵡⴰⵜⵉⴳ ⵏ ⵓⴷⵍⵉⵙ ⵙ ⵓⵙⴽⴽⵉⵍ ⴰⵍⴰⵜⵉⵏⵉ (20 ⵏ ⴷⵔⵀⵎ).

## ⴰⵣⵡⵍ
ⵉⵙⵜⵉ ⵎⴰⵔⴰ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ ⵉ ⵜⴳⵔⵓⵎⵎⴰ ⵏ ⵜⵓⵍⵍⵉⵙⵉⵏ ⵏⵏⵙ *ⴽⵔⴰ ⵏ ⵜⴼⵔⴰⵙ*, ⵢⴰⵏ ⵓⵣⵡⵍ ⵏⵏⴰ ⵉⵚⴽⴰ ⴳ ⵜⵡⵉⵍⴰ ⵏ ⵢⴰⵜ ⵜⵡⵉⵏⵙⵜ ⵏ ⴽⵕⴰⴹⵜ ⵜⴳⵓⵔⵉⵡⵉⵏ ⵏⵖ ⵜⴰⴳⵔⵓⵎⵎⴰ ⵜⴰⵙⵎⴰⵡⴰⵏⵜ ⴳ ⵍⵍⴰⵏⵜ ⴽⵕⴰⴹⵜ ⵜⴳⵓⵔⵉⵡⵉⵏ: *ⴽⵔⴰ*, ⴷ *ⵏ* ⴷ *ⵜⴼⵔⴰⵙ*; ⵜⴰⴳⵔⵓⵎⵎⴰ ⵜⴰⵙⵎⴰⵡⴰⵏⵜ ⵏⵏⴰ ⴳ ⵏⵏ ⵉⵙⴳⵣⵍ ⵓⵎⴰⵍⵍⴰⵙ ⵉⵏⵓⵎⴰⴽ ⴰⴽⴽⵯ ⵏ ⵜⵓⵎⴰⵢⵉⵏ ⵏ ⵜⵓⵍⵍⵉⵙⵉⵏ ⵏⵏⵙ:
**ⴽⵔⴰ*: ⴰⵙⵙⴰⵖ ⴷ ⵓⵎⵙⴽⵜⴰⵏ, ⴰⵔ ⵉⵟⵟⴼ ⴰⵏⴰⵎⴽ ⵏ ⵉⵎⵉⴽⴽ…
**ⵏ*: ⵜⴰⵏⵣⵖⵜ, ⵜⵟⵟⴰⴼ ⴰⵏⴰⵎⴽ ⵏ ⵜⵥⵍⴰⵢⵜ. .
**ⵜⴼⵔⴰⵙ*: ⴰⵙⵙⴰⵖ ⵓⵏⵜⵉ ⴰⵎⴰⴳⵓⵜ ⵉⵍⵍⴰ ⴳ ⵡⴰⴷⴷⴰⴷ ⴰⵎⴰⵔⵓⵣ ; ⵉⴳⴰ ⵜ ⵓⵣⵍⴰⵎ ⵏ ⵡⵓⴷⵎ. .
ⴰⵣⵡⵍ ⵏ ⵓⴷⵍⵉⵙ *ⴽⵔⴰ ⵏ ⵜⴼⵔⴰⵙ*, ⴳⵉⵙ ⵙⵏⴰⵜ ⵜⴳⵓⵔⵉⵡⵉⵏ ⵏ ⵓⵏⵏⵓⵕⵥⵎ; *ⴽⵔⴰ* ⴷ, *ⵜⴼⵔⴰⵙ*. ⵜⴳⵓⵔⵉⵡⵉⵏ ⴰⴷ  ⵣⴷⵉⵏⵜ ⵙ ⵜⵏⵣⵖⵜ ⵏ ⵜⵥⵍⴰⵢⵜ *ⵏ* ; ⴰⵡⵏⵏⵉ ⵏ ⴽⵔⴰ ⵏ ⵜⴼⵔⴰⵙ ⴰⵔ ⵢⴰⴽⴽⴰ ⴰⵏⴰⵎⴽ ⵓⵙⵔⵉⴷ ⵏ ⵉⵎⵉⴽⴽ ⵙⴳ ⵓⵣⵍⴰⵎ ⵏ ⵡⵓⴷⵎ, ⵎⴰⵛⴰ ⴰⵔ ⵉⵜⵜⵖⴰⵎⴰ ⵓⵣⵡⵍ ⵏ ⵓⴷⵍⵉⵙ *ⴰⵙⴷⴷⵉ ⵏ ⵢⵉⵖⴷ* ⵉⵏⵏⵓⵕⵥⵎ ⵅⵖ ⵜⵖⵓⵔⵉⵡⵉⵏ ⵜⵉⵙⵏⵉⵍⵙⵉⵏ ⴷ ⵜⴼⵍⵙⴰⴼⵉⵏ ⵉⴳⴰⵏ ⵜⵉⵎⵢⴰⵏⴰⵡⵉⵏ.

## ⵜⵓⵜⵍⴰⵢⵜ

ⵜⵜⵢⴰⵔⴰⵏ ⵉⴹⵕⵉⵚⵏ ⵏ ⵓⴷⵍⵉⵙ ⵙ ⵢⴰⵜ ⵜⵓⵜⵍⴰⵢⵜ ⵉⴼⵙⵙⵓⵏ, ⵉⵎⵎⵉⵎⵏ ⵉⵣⴷⴷⵉⴳⵏ, ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵜⴰⵏⴰⵡⴰⵢⵜ ⵏ ⵍⵎⵖⵔⵉⴱ, ⵏⵏⴰ ⵉⵙⵓⵔⵏ ⵅⴼ ⵜⵓⵚⴽⵉⵡⵉⵏ ⵜⵉⵏⵊⵕⵓⵎⵉⵏ ⵏ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵏ ⵢⵉⴼⴼⵓⵙ, ⵎⴽ ⵍⵍⵉ ⵏⵏ ⵜⵕⵥⵎ ⵢⴰⵏ ⵓⵙⴽⵙⵍ ⵅⴼ ⵜⵓⵙⵙⵏⴰ ⴷ ⵜⴷⵍⵙⴰ ⵜⴰⴷⵖⵔⴰⵏⵜ ⵏ ⵙⵓⵙ, ⵙⵍⴰⵡⴰⵏⵜ ⴰⴽⴽⵯ ⴳ ⵎⴰ ⵉⵣⴷⵉⵏ ⴷ ⵓⵎⴰⵡⴰⵍ ⵜⵡⵏⵏⵉⵜⵉⵏ.

ⴳ ⵎⴰ ⴰⴷ ⴷ ⵉⴷⴷⴰⵏ, ⵢⴰⵏ ⵓⵎⴷⵢⴰ ⵏ ⵜⵓⵜⵍⴰⵢⵜ ⵏ ⵓⴷⵍⵉⵙ ⵙⴳ ⵜⵓⵍⵍⵉⵙⵜⵜ ⵜⴰⵎⵣⵡⴰⵔⵓⵜ ⵙⴳ ⵜⴳⵔⵓⵎⵎⴰ, ⵜⴰⵙⵏⴰ ⵙⴰⵜ, ⵏⵏⴰ ⵎⵓ ⵉⵙⵜⵉ ⵓⵎⴰⵍⵍⴰⵙ ⴰⵣⵡⵍ ⵏ *ⴰⵖⴰⵏⵉⴱ ⴰⴳⵯⵔⵔⴰⵎ*:

ⵙⵙⵉ ⵍⵄⵔⴱⵉ ⵡⴰⵥ ⴰⴷ ⵉⴳⴰ ⵖ ⵉⵖⵔⵎ… ⵢⴰⵏ ⵖ ⵉⵇⵣⵣ ⵢⴰⴷⴷ ⵉ ⵉⵎⵣⴳⴰⵏ ⵙ ⵜⴽⵚⵚⴰⴹ.. ⵉⵖ ⵉⵣⵔⵉ ⵎⵔⴰⵔⵏ ⵎⵉⴷⴷⵏ ⴰⴷ ⴰⵙ ⵙⵙⵓⴷⵎⵏ ⴰⴼⵓⵙ .. ⵓⵔ ⵉⵍⵍⵉ ⵖ ⵉⵖⵔⵎ ⴽⵔⴰ ⵏ ⵜⴳⴰⵍⵍⵉⵜ ⴰⵎ «ⴳⴳⵓⵍⵖ ⴰⵔ ⴷ ⴰⴽ ⴷ ⴽⴽⴰⵖ ⴷⴰⵔ ⵙⵙⵉ ⵍⵄⵔⴱⵉ », ⵉⵊⵊⴰⵡⵏ ⵜⴰⵔⵔⴰⴳⵉⵏ ⵎⵇⵇⴰⵔ ⵓⴽⴰⵏ ⴳⵉⵙⵏⵜ ⵓⵎⵣⵖ ⵉⵎⵉⴽ ⵉⵏⵓ ⴰⵡⴷ ⵏⴽⴽⵉ .. ⵣⴳ ⵎⴰⴷ ⵉⵢⵉ ⵉⵥⵕⴰ ⵎⵃⵏⴷ ⵃⵔⴰ ⵔⵉⵖ ⴰⴷ ⴽⵛⵎⵖ ⴷⴰⵔ ⵙⵙⵉ ⵍⵄⵔⴱⵉ, ⵢⴰⵣⵣⵍ ⵉⵏⵏⴰ ⵜ ⵉ ⵉⵔⴳⴰⵣⵏ ⵏ ⵉⵖⵔⵎ: 

### ⴰⵙⴽⴽⵉⵍ
ⵉⵜⵜⵢⴰⵔⴰ ⵓⴷⵍⵉⵙ *ⴽⵔⴰ ⵏ ⵜⴼⵔⴰⵙ* ⵙ ⵢⴰⵏ ⵓⵙⴽⴽⵉⵍ: ⴰⵙⴽⴽⵉⵍ ⴰⵍⴰⵜⵉⵏⵉ ⵏ ⵜⵎⴰⵣⵉⵖⵜ

. ⵢⵓⵔⴰ ⵜ ⵓⵎⴰⵍⵍⴰⵙ  ⵙ ⵜⵖⴰⵔⴰⵙⵜ ⵉⵣⵔⴽⵏ ⵙ ⴰⵢⵏⵏⴰ ⵎⵓ ⵢⵓⴼⴰ ⵉ ⵉⵍⵓⴳⵏⵏ ⵏ ⵓⵙⵏⵎⴰⵔⵔⴰ, ⵖⵉⴽⵍⵍⵉ ⵉⵣⵔⴽ ⵉ ⵉⵍⴳⴰⵎⵏ ⵏ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵎⴽ ⵍⵍⵉ ⵜⵏ ⵉⵙⵔⵙ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ.

## ⵜⵓⵎⴰⵢⵜ
ⵢⵓⵎⴰ ⵓⴷⵍⵉⵙ ⵏ ***ⴽⵔⴰ ⵏ ⵜⴼⵔⴰⵙ*** ⴳⵔ ⵜⴰⵙⵏⵉⵡⵉⵏ ⵏⵏⵙ ⴽⵕⴰⴹ ⴷ ⵎⵔⴰⵡⵜ ⵏ ⵜⵓⵍⵍⵉⵙⵜ ⵏⵏⴰ ⵏⵏ ⵉⴳⴳⵔⵏ ⵉ ⵉⵙⵏⵜⴰⵍ ⵉⵎⵢⴰⵏⴰⵡⵏ.
ⵜⵓⵍⵍⵉⵙⵉⵏⵏ ⵏ ⵜⴳⵔⵓⵎⵎⴰ ***ⴽⵔⴰ ⵏ ⵜⴼⵔⴰⵙ*** ⵔⴱⴰⵏⵜ ⵉⵣⵡⴰⵍ ⴷ ⵉⴷⴷⴰⵏ ⵙ ⵜⵡⴰⵍⴰ ; ⵎⴽ ⵍⵍⵉ ⵜ ⵉⵎⵎⴰⵍ ⵓⵙⴳⴱⵔ ⵏ ⵓⴷⵍⵉⵙ, ⵏⵏⴰ ⵏⵜⵜⴰⴼⴰ ⴳ ⵜⴰⵙⵏⴰ ⵜⵉⵙ ⴽⵕⴰⴹ ⵡⴰⴳⵏⴰⵔⵏ ⴷ ⵙⴰ (67) ; 

# ⴰⵖⴰⵏⵉⴱ ⴰⴳⵯⵔⵔⴰⵎ 
# ⴱⵓ ⵜⴷⵓⵍⵉ
# ⴰⵜⵉⴳ
# ⵜⴰⵢⴷⵉⵜ
# ⵡⵉⵍⵍⵉ ⵣⵔⵉⵏⵉⵏ
# ⴰⵎⴰⵔⵉⵔ
# ⵉⵊⵉⵡⵉ
# ⵉⴳⵔⴰⵏ ⵏ ⵉⵣⵖ
# ⵜⴰⵎⵖⵔⴰ ⵏ ⵡⴰⵎⴰⵏ
# ⵉⵍⵍ ⵏ ⵉⴷⵔⵉⵎⵏ
# ⴰⵎⵖⵏⴰⵙ 
# ⵄⵙⵙⵓ ⴷ ⵜⵕⵓⵎⵉⵜ
# ⵄⵙⵙⵓ ⴷ ⵓⵕⵓⵎⵉ
ⵜⵓⵚⴽⵉⵡⵜ ⵏ ⵉⵣⵡⴰⵍ ⴰⴷ, ⵜⴱⴹⴰ ⵅⴼ ⵙⵉⵏ ⵡⴰⵏⴰⵡⵏ : ⴷⴰ ⴳⵉⵙ ⵏⵜⵜⴰⴼⴰ ⵉⵣⵡⴰⵍ ⵉⴳⴰⵏ ⵖⴰⵙ ⵢⴰⵜ ⵜⴳⵓⵔⵉ ⵏⵖ ⵢⴰⵏ ⵓⴼⵔⴷⵉⵙ ⵣⵓⵏ ⴷ : *ⴰⵜⵉⴳ*, *ⵜⴰⵢⴷⵉⵜ*, *ⴰⵎⴰⵔⵉⵔ*, *ⵉⵊⵉⵡⵉ*, ⴷ *ⴰⵎⵖⵏⴰⵙ *. ⴰⵏⴰⵡ ⴰⴷ ⴰⵎⵣⵡⴰⵔⵓ ⴳⴰⵏ ⴰⴽⴽⵯ ⴰⵙⵙⴰⵖⵏ, ⵢⵉⵍⵉ ⴳⵉⵙⵏ ⵡⴰⵙⵙⴰⵖ ⴰⵎⴰⵢ ⴰⵎ : *ⴰⵎⴰⵔⵉⵔ* ; ⴷ ⵡⴰⵙⵙⴰⵖ ⵓⵏⵜⵉ ⴰⵎ : *ⵜⴰⵢⴷⵉⵜ*.
ⵎⴽ ⵍⵍⵉ ⵏⵜⵜⴰⴼⴰ ⵓⵍⴰ ⵉⵣⵡⴰⵍ ⵉⵜⵜⵓⵚⴽⴰⵏ ⴳ ⵜⵡⵉⵍⴰ ⵏ ⵜⴳⵔⵓⵎⵎⴰ ⵏ ⵜⴳⵓⵔⵉⵡⵉⵏ, ⵣⵓⵏ ⴷ : *ⴰⵖⴰⵏⵉⴱ ⴰⴳⵯⵔⵔⴰⵎ*, *ⵡⵉⵍⵍⵉ ⵣⵔⵉⵏⵉⵏ*, *ⵉⴳⵔⴰⵏ ⵏ ⵉⵣⵖ*, *ⵜⴰⵎⵖⵔⴰ ⵏ ⵡⴰⵎⴰⵏ*, *ⵉⵍⵍ ⵏ ⵉⴷⵔⵉⵎⵏ*, *ⵄⵙⵙⵓ ⴷ ⵜⵕⵓⵎⵉⵜ*, ⴰ*ⵄⵙⵙⵓ ⴷ ⵓⵕⵓⵎⵉ*.
ⴰⵏⴰⵡ ⴰⴷ ⵡⵉⵙ ⵙⵉⵏ ⵏ ⵉⵣⵡⴰⵍ, ⴷⴰ ⴳⵉⵙ ⵏⵜⵜⴰⴼⴰ ⵖⴰⵙ ⵜⴰⴳⵔⵓⵎⵎⴰ ⵜⴰⵙⵎⴰⵡⴰⵏⵜ, ⵎⴰⵛⴰ ⵜⴱⴹⴰ ⵅⴼ ⵎⵏⵏⴰⵡⵜ ⵜⵡⵉⵍⴰⵜⵉⵏ

## ⵉⴷⵍⵉⵙⵏ
ⵙⴳ ⵓⵙⴳⴳⵯⴰⵙ ⵏ 2003 ⵍⵍⵉ ⴳ ⴷ ⵉⵍⴰⵍ ⵓⴷⵍⵉⵙ ⴰⵎⵣⵡⴰⵔⵓ ⵏ ⵓⵎⴰⵔⴰ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ, ⴼⴼⵓⵖⵏ ⴰⵙ ⴷ ⵎⵏⵏⴰⵡ ⵉⴷⵍⵉⵙⵏ  ⴳ ⵢⵉⴳⵔⴰⵏ ⵏ ⵜⵙⴽⵍⴰ ⵜⴰⵎⴰⵣⵉⵖⵜ ⴳ ⵜⴳⴰ ⵜⵎⴷⵢⴰⵣⵜ ⴷ ⵜⵓⵍⵍⵉⵙⵜ, ⵎⴰⵛⴰ ⵢⵓⵔⴰ ⵓⵎⴰⵔⴰ ⵓⵍⴰ ⴽⵉⴳⴰⵏ ⵏ ⵉⵙⵉⵏⴰⵔⵢⵓⵜⵏ ⵉ ⵎⵏⵏⴰⵡ ⵉⴼⴰⵔⵙⵏ ⴳ ⵙⵙⵉⵏⵉⵎⴰ ⴷ ⵜⵜⵉⵍⵉⴼⵉⵣⵢⵓⵏ :

### ⴳ ⵢⵉⴳⵔ ⵏ ⵜⵎⴷⵢⴰⵣⵜ
ⵢⵓⵔⴰ ⵙⵎⵎⵓⵙ ⵉⴷⵍⵉⵙⵏ:
* *ⵙⴰⵡⵍ ⵙ ⵢⵉⵖⴷ*, ⴳ ⵓⵙⴳⴳⵯⴰⵙ ⵏ 2003 
* *ⵓⵔⴰⵡ ⵏ ⵓⵎⵟⵟⴰ*, ⴳ ⵓⵙⴳⴳⵯⴰⵙ ⵏ 2008
* *ⵜⵉⵎⵇⵇⴰ ⵏ ⴼⴰⴷ*, ⴳ ⵓⵙⴳⴳⵯⴰⵙ ⵏ 2010, ⵏⵜⵜⴰ ⴷ ⵓⵎⴷⵢⴰⵣ ⵎⵓⵃⵎⵎⴰⴷ ⵓⵙⵓⵙ
* *ⵢⴰⵜ ⵜⵓⴷⵎⵜ ⵙ ⵉⵣⵍⴰⵍⴰⵢⵏ ⵉⵏⵓ*, ⴳ ⵓⵙⴳⴳⵯⴰⵙ ⵏ 2014
* *ⴽⵔⴰ ⵏ ⵉⵎⵓⵍⴰ ⵙⴳ ⵓⵎⴰⵔⴳ ⵏⵏⵎ*, ⴳ ⵓⵙⴳⴳⵯⴰⵙ ⵏ 2019
### ⴳ ⵢⵉⴳⵔ ⵏ ⵜⵓⵍⵍⵉⵙⵜ
ⴷⴰⵔⵙ ⵢⴰⵏ ⵓⴷⵍⵉⵙ:
* *ⴽⵔⴰ ⵏ ⵜⴼⵔⴰⵙ*, ⵙⴳ ⵜⵥⵕⵉⴳⵉⵏ ⵏ ⵜⵣⵍⵖⴰ ⵏ ⵜⵉⵔⵔⴰ, ⴳ ⵓⵙⴳⴳⵯⴰⵙ ⵏ 2013

## ⵉⵙⵉⵏⴰⵔⵢⵓⵜⵏ
ⵢⵓⵔⴰ ⵓⵙⵉⵏⴰⵔⵉⵙⵜ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ ⵎⵏⵏⴰⵡ ⵉⵙⵉⵏⴰⵔⵢⵓⵜⵏ ⵙⴳⵉⵙⵏ :
* ⴰⴼⵉⵍⵎ *ⵜⵉⵏⵉⴳⵉⵜ*, ⴳ ⵓⵙⴳⴳⵯⴰⵙ ⵏ 2003, ⴰⵙⵓⴼⵖ ⵏ ⵄⴱⴷⵍⵄⵣⵉⵣ ⵓⵙⵙⴰⵢⵃ
* ⴰⴼⵉⵍⵎ *ⵜⴰⵣⵣⵉⵜ*, ⴳ ⵓⵙⴳⴳⵯⴰⵙ ⵏ 2005, ⴰⵙⵓⴼⵖ ⵏ ⴱⵕⴰⵀⵉⵎ ⵛⴰⴽⵉⵔⵉ
* ⴰⴼⵉⵍⵎ *ⵜⴰⵡⵚⴰⴹⵜ ⵏ ⵉⵎⵏⵏⵜⵔⵉ*, ⴳ ⵓⵙⴳⴳⵯⴰⵙ ⵏ 2006, ⴰⵙⵓⴼⵖ ⵏ ⴱⵕⴰⵀⵉⵎ ⵛⴰⴽⵉⵔⵉ
* ⴰⵙⴷⴷⵉ ⴰⵜⵍⴼⴰⵣ *ⵜⵓⵍⵍⵉⵙⵉⵏ ⵏ ⵉⴷ ⵉⵙⵔ*, ⴳ ⵓⵙⴳⴳⵯⴰⵙ ⵏ 2013", ⴰⵙⵓⴼⵖ ⵏ ⵙⴰⵄⵉⴷ ⴰⵥⴰⵕ
* ⴰⵙⴷⴷⵉ ⴰⵜⵍⴼⴰⵣ *ⵀⵎⵎⵓ ⴱⵓ ⵜⵎⵓⴽⵔⵉⵙⵉⵏ*, ⴳ ⵓⵙⴳⴳⵯⴰⵙ ⵏ 2014, ⴰⵙⵓⴼⵖ ⵏ ⵎⵓⵚⵟⴰⴼⴰ ⴰⵛⴰⵡⵔ
ⴷ ⴽⵉⴳⴰⵏ ⵏ ⵉⵙⵉⵏⴰⵔⵢⵓⵜⵏ ⵢⴰⴹⵏⵉⵏ ⴳ ⵢⵉⴳⵔⴰⵏ ⵏ ⵓⴼⵉⵍⵎ ⵏ ⵓⴱⵉⴷⵢⵓ, ⴷ ⵙⵙⵉⵏⵉⵎⴰ ⴷ ⵉⵙⴷⴷⵉⵜⵏ ⵉⵜⵍⴼⴰⵣⵏ ⵏⵏⴰ ⵉⵣⵔⵉⵏ ⴳ ⵜⴱⴰⴷⵓⵜ ⵜⴰⵎⴰⵣⵉⵖⵜ  ⵜⵉⵙ ⵜⴰⵎⵜ.
## ⵜⵉⵙⵎⵖⵓⵔⵉⵏ

ⵢⵓⵎⵥ ⵓⵎⴰⵔⴰ ⴰⵎⴷⵢⴰⵢ ⴷ ⵓⵙⵉⵏⴰⵔⵉⵙⵜ ⴰⵎⴰⵣⵉⵖ ⵄⴱⴷⵓⵍⵍⴰⵀ ⵍⵎⵏⵏⴰⵏⵉ ⴽⵉⴳⴰⵏ ⵏ ⵜⵙⵎⵖⵓⵔⵉⵏ ⵜⵉⵙⴽⵍⴰⵏⵉⵏ <: ⴳ ⵢⵉⴳⵔⴰⵏ ⵏ ⵜⵎⴷⵢⴰⵣⵜ, ⵜⵓⵍⵍⵉⵙⵜ ⴷ ⵓⵙⵉⵏⴰⵔⵢⵓ:
*  ⵜⴰⵙⵎⵖⵓⵔⵜ ⵏ *ⵜⵉⵣⵍⵉⵜ ⵜⴰⵎⴰⵣⵉⵖⵜ ⵜⴰⵎⵓⴼⴰⵢⵜ*, ⴰⵙⴳⴳⵯⴰⵙ ⵏ 2004, ⴳ ⵓⵏⵎⵓⴳⴳⴰⵔ ⵏ ⵜⵣⵍⵉⵜ ⵜⴰⵎⴰⵣⵉⵖⵜ ⴳ ⵓⴳⴰⴷⵉⵔ
*  ⵜⴰⵙⵎⵖⵓⵔⵜ ⵏ *ⵜⵎⴷⵢⴰⵣⵜ ⵜⴰⵎⴰⵣⵉⵖⵜ ⵜⴰⵎⵓⴼⴰⵢⵜ*, ⴰⵙⴳⴳⵯⴰⵙ ⵏ 2005, ⴳ ⵜⵎⵣⵉⵣⵣⵍⵜ ⵏ ⵜⵎⵙⵎⵓⵏⵜ ⵜⴰⵎⵙⵏⴰ ⴳ ⵜⴳⵎⵎⵉ ⵜⵓⵎⵍⵉⵍⵜ
*  ⵜⴰⵙⵎⵖⵓⵔⵜ ⵏ *ⵜⵎⴷⵢⴰⵣⵜ ⵜⴰⵎⴰⵣⵉⵖⵜ ⵜⴰⵎⵓⴼⴰⵢⵜ*, ⴰⵙⴳⴳⵯⴰⵙ ⵏ 2006, ⴳ ⵓⵏⵎⵓⵇⵇⴰⵔ  ⵏ ⵜⵎⴷⵢⴰⵣⵜ ⴷ ⵍⵄⵓⴷ  ⴳ ⵓⴳⴰⴷⵉⵔ
* ⵜⴰⵙⵎⵖⵓⵔⵜ ⵜⴰⵏⴰⵎⵓⵔⵜ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⴳ ⵡⴰⵏⴰⵡ ⵏ ⵓⵙⵏⴼⵍⵓⵍ ⴰⵎⴰⵣⵉⵖ, ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⵙ ⵜⴷⵍⴰ ⵏ ⵜⵎⴷⵢⴰⵣⵉⵏ *ⵓⵔⴰⵡ ⵏ ⵓⵎⵟⵟⴰ*ⴳ ⵓⵙⴳⴳⵯⴰⵙ ⵏ 2008
* ⵜⴰⵙⵎⵖⵓⵔⵜ ⵏ *ⵉⵙⵏⵉ ⵏ ⵡⵓⵔⵖ* ⵉ ⵓⵙⵉⵏⴰⵔⵢⵓ ⴰⵎⵓⴼⴰⵢ, ⴳ ⴰⵙⴳⴳⵯⴰⵙ ⵏ 2010
* ⵜⴰⵙⵎⵖⵓⵔⵜ ⵏ *ⵜⵉⵔⵔⴰ, ⵜⴰⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ* ⴰⵏⴰⵡ ⵏ ⵜⵓⵍⵍⵉⵙⵜ, ⴰⵙⴳⴳⵯⴰⵙ ⵏ 2013, ⵙ ⵜⴳⵔⵓⵎⵎⴰ ⵏ ⵜⵓⵍⵍⵉⵙⵉⵏ *ⴽⵔⴰ ⵏ ⵜⴼⵔⴰⵙ*
* ⵜⴰⵙⵎⵖⵓⵔⵜ ⵏ *ⴰⵏⵏⴰⵍ ⵏ ⵙⵉⵏⴰⵔⵢⵓ* ⴳ ⵓⵏⵎⵓⴳⴳⴰⵔ ⵏⵉⵖ ⴼⵉⵙⵜⵉⴼⴰⵍ ⴰⵙⵏⵉ ⵏ ⵡⵓⵔⵖ ⴳ ⵓⴳⴰⴷⵉⵔ, ⴰⵙⴳⴳⵯⴰⵙ ⵏ 2013
* ⵜⴰⵙⵎⵖⵓⵔⵜ ⵜⴰⵏⴰⵎⵓⵔⵜ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⴳ ⵡⴰⵏⴰⵡ ⵏ ⵓⵙⵏⴼⵍⵓⵍ ⴰⵎⴰⵣⵉⵖ, ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⴳ ⵓⵙⴳⴳⵯⴰⵙ ⵏ 2014, ⵙ ⵜⴷⵍⴰ ⵏ ⵜⵎⴷⵢⴰⵣⵉⵏ *ⵢⴰⵜ ⵜⵓⴷⵎⵜ ⵙ ⵉⵣⵍⴰⵍⴰⵢⵏ ⵉⵏⵓ*
* ⵜⴰⵙⵎⵖⵓⵔⵜ ⵏ ⵍⵎⵖⵔⵉⴱ ⵉ ⵓⴷⵍⵉⵙ, ⴰⵏⴰⵡ ⵏ ⵓⵙⵏⴼⵍⵓⵍ ⴰⵙⴽⵍⴰⵏ ⴰⵎⴰⵣⵉⵖ, ⴰⵙⴳⴳⵯⴰⵙ ⵏ 2020, ⵙ ⵜⴰⴷⵍⴰ ⵏ ⵜⵎⴷⵢⴰⵣⵉⵏ *ⴽⵔⴰ ⵏ ⵉⵎⵓⵍⴰ ⵙⴳ ⵓⵎⴰⵔⴳ ⵏⵏⵎ* 

## ⵥⵕ ⵓⴳⴳⴰⵔ
* ⵄⴱⴷⵓⵍⵍⴰⵀ ⵍⵎⵏⵏⴰⵏⵉ
* ⵎⵓⵃⵎⵎⴰⴷ ⵓⵙⵓⵙ
* ⵉⵍⴽⵎⵉⵎⵥ ⴰⵣⴳⵣⴰⵡ 
* ⴰⵙⴷⴷⵉ ⵏ ⵢⵉⵖⴷ
* ⵜⴰⵎⵜⵜⴰⵏⵜ ⴰⴳⵯⵏⵙ ⵏ ⵓⵙⴼⵔⵓ
* ⵜⵓⵔⵜⵉⵜ ⵏ ⵉⵔⵉⵔ ⴷ ⵓⵔⴰⵔ
* ⴰⵡⴰⵍ ⵙ ⵜⵉⵔⵔⴰ
* ⵜⴰⵙⵎⵖⵓⵔⵜ ⵏ ⵍⵎⵖⵔⵉⴱ ⵉ ⵓⴷⵍⵉⵙ

## ⵉⵙⴰⵖⵓⵍⵏ